AF Gruppen
Store norske leksikon,Økonomi og næringsliv,Næringsliv,Bedrifter og personer,Norske bedrifter og varemerker
AF Gruppen ASA er et norsk entreprenør- og industrikonsern som ble opprettet i 1985. Selskapet er registrert som et allmennaksjeselskap og ble registrert på børs i 1997. AF Gruppen består av totalt 113 selskaper underlagt konsernets fem datterselskaper og driver virksomhet innen bygg, anlegg, eiendom, offshore, energi og miljø.
Konsernet har hovedkontor i Oslo, og er en av landets største virksomheter med en omsetning på omtrent 27 milliarder kroner i 2020 og omtrent 5500 ansatte fordelt på Norge, Sverige, Tyskland og Litauen. Fremtredende aksjonærer i det børsnoterte morselskapet, AF Gruppen ASA, er blant annet OBOS, Constructio AS, Ømf Holding AS og Statens pensjonsfond Norge gjennom Folketrygdfondet. Amund Tøftum er fra 2020 konsernsjef i AF Gruppen. Han har vært ansatt i selskapet siden 2005 og har gjennom årene hatt en rekke ledende stillinger innad i konsernet. Fra 2016 er Pål Egil Rønn styreleder, en rolle han overtok etter hans tid som konsernsjef fra 2007 til 2015. Historikk AF Gruppen ble formelt stiftet 1985 av en gruppe ingeniører. I 1991 utførte AF Gruppen bygging av en landfallstunnel fra Troll-feltet og gikk med dette inn i anleggsvirksomhet. Etter flere år i anleggsbransjen ble selskapet i 1997 sammensluttet med entreprenørselskapet Ragnar Evensen, et selskap grunnlagt i 1924. Det samme året som sammenslutningen ble gjennomført utførte AF Gruppen et oppkjøp av Odin, et eiendomsselskap. Selskapet ble også notert på børs dette året.I 2000 utførte selskapet riving og gjenvinning når Sola raffineri skulle legges ned. Selskapet AF Decom, et datterselskap av AF Energi og Miljø AS, er en av verdens største aktører innen riving og gjenvinning. Selskapet har fra 2005 drevet et anlegg for mottak av utrangerte installasjoner til offshore, før de årene etter utvidet offshorevirksomheten med vedlikehold og modifisering, samt rigg- og marineservicetjenester. Offshore har siden 2013 vært etablert som et eget virksomhetsområde i AF Gruppen. Fra 2006 har AF Gruppen vokst til å ha et av Nordens største miljøer for kompetanse innen produksjon av fornybar energi og energieffektivisering. I 2019 dannet AF gruppen, Heerema Marine Contractors og Decom Energy selskapet Fairfield Decom som utfører offshore vedlikehold og modifikasjon, samt fjernings- og gjenvinningsoppdrag på britisk sokkel.Fra starten av 2000-tallet har selskapet utført flere store oppkjøp av selskaper i Norge og Sverige. Selskaper AF Gruppen har kjøpt opp er blant annet eiendomsselskapet Odin i 1997, JK Bygg i Göteborg AB i 2001, Strøm Gundersen AS i 2011, Härnösand Byggreturer AB i 2013 og LAB AS i 2015. I 2019 gjennomførte AF Gruppen gjennom sitt datterselskap Betonmast Holding AS sitt største oppkjøp ved å kjøpe opp bygg- og anleggsselskapet Betonmast AS. Les mer i Store norske leksikon bygg og anlegg entreprenørvirksomhet offshore konsern industri eiendom miljø Eksterne lenker AF Gruppens hjemmeside